Nóg ŉ terreuraanval in Burkina FasoArgieffoto Ouagadougou, die hoofstad van die Wes-Afrika-land Burkina Faso, is Vrydagmiddag deur ŉ derde terreuraanval in die afgelope twee jaar getref. BBC berig minstens 16 mense is in die aanval dood. Agt van dié oorledenes is glo veiligheidswagte wat die aanval probeer teenstaan het, en nog agt is glo deel van ŉ jihadistiese terreurgroep. Die aanvallers het op die Franse ambassade in die hoofstad en die weermag se hoofkantoor losgebrand. Clement Sawadogo, Burkina Faso se minister van veiligheid, sê een van die aanvalle was ŉ bomontploffing in ŉ motor wat glo bedoel was om ŉ gebou te vernietig waar anti-terroristegroepe vergader het. Sawadogo sê die vergadering is egter enkele ure vroeër na ŉ ander lokaal geskuif. Jean-Yves le Drian, Frankryk se minister van buitelandse sake, het gesê die aanval hou sonder twyfel verband met terreur. ŉ Ooggetuie in Ouagadougou het aan ŉ plaaslike televisiestasie gesê dit was vreesaanjaend om die geluid van aanvalsgewere in die hoofstad te hoor losbrand. Die ambassade is glo geteiken weens sy nou bande met Burkina Faso in sy stryd teen terrorisme. Al-Kaïda het verantwoordelikheid vir die vorige terreuraanval in Ouagadougou geneem. Altesaam 30 mense is in dié aanval dood toe die terreurgroep ŉ restaurant en hotel aangeval het. Die land het in 2015 ŉ mislukte staatsgreep beleef.